In nomine sanctæ et individuæ Trinitatis, Karolus gratia Dei rex. Quidquid in locis divinis cultibus mancipandis ob amorem Dei sanctorumque ejus venerationem, aut conferendo largimur, aut restituendo reddimus ea quæ injuste substracta fuerunt, hoc profuturum nobis ad æternam beatitudinem facilius ordinandam procul dubio confirmamus. Quapropter noverit omnium sanctæ Dei Ecclesiæ nostrorumque fidelium tam præsentium quam futurorum sagacitas quod ad suggestionem Jonæ Augustodunensis ecclesiæ præsulis et ad deprecationem Hunfridi dilecti nobis comitis reddimus ecclesiæ sancti Nazarii martyris Christi quasdam res quæ ab ecclesia quondam sublatæ fuerant et in usus comitum redactæ: hoc est mansos sex quos olim Theodinus comes in beneficio habuit et postea Theodoricus filius ejus indeque Aldericus comites, quæ mensa sunt in circuitu Hæduæ civitatis in locis nuncupantibus in Wavra, colonia una et dimidia cum silva ibidem aspiciente et prata indominicata ibidem aspicientia ad carra fœni colligenda plus minus quadraginta; et in villa quæ vocatur Porcaricia, coloniæ duæ; et juxta Cucubarrum, in suburbio ejusdem civitatis, colonia dimidia; et ad Petram Cervalem, colonia una; et in Læsiaco villa, colonia una et eam terram vel sylvam reddimus quam præfati comites de eodem comitatu in montibus juxta civitatem habuerunt; similiter et alias terras de eadem ratione quas infra castrum Augustodunum, seu infra Hæduam civitatem visi sunt habere. Ideoque hoc nostræ auctoritatis necnon restitutionis preceptum præfatæ ecclesiæ beati Nazarii fieri jussimus per quod supra scriptas res cum omnibus suis appenditiis vel adjacentibus cum mancipiis utriusque sexus, terris, pratis, pascuis, sylvis, aquis aquarumve decursibus reddimus atque restituimus, ea conditione ut nostris futurisque temporibus in usus et dispositionem præfatæ ecclesiæ, rectorisque ejus absque alicujus substractione aut diminoratione, aut illicita inquietudine permaneant atque consistant sub immunitate firmissima, sicuti reliquæ res ejusdem ecclesiæ almi Nazarii quas præsenti tempore retinet, possidet ac dominatur. Ut autem hæc restitutio sive redditio nostræ auctoritatis majorem obtineat vigorem, manu propria subter eam firmavimus annulique nostri impressione assignari jussimus. Signum Karoli gloriosissimi regis. Hildebertus notarius ad vicem Hludovici recognovit. Data III kalendas maii, indictione IX, anno vigesimo primo regnante Karolo gloriosissimo rege. Actum Sylvanectensi urbe, in Dei nomine feliciter. Amen.